**Dans în ploaie**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăsați ploaia să mă îmbrățișeze de la tâmple până la glezne,

Iubiții mei, priviți dansul acesta nou, nou, nou,

Noaptea-și ascunde ca pe-o patimă vântul în bezne,

Dansului meu i-e vântul ecou.

De frânghiile ploii mă cațăr, mă leg, mă apuc

Să fac legătura-ntre voi și-ntre stele.

Știu, voi iubiți părul meu grav și năuc,

Vouă vă plac flăcările tâmplelor mele.

Priviți până o să vi se atingă privirea de vânt

Brațele mele ca niște fulgere vii, jucăușe -

Ochii mei n-au cătat niciodată-n pământ,

Gleznele mele n-au purtat niciodată cătușe!

Lăsați ploaia să mă îmbrățișeze și destrame-mă vântul,

lubiți-mi liberul dans fluturat peste voi -

Genunchii mei n-au sărutat niciodată pământul,

Părul meu nu s-a zbătut niciodată-n noroi!